CELEX: 32019D2244
Language: ro
Date: 2019-12-16 00:00:00
Title: Decizia de punere în aplicare (UE) 2019/2244 a Consiliului din 16 decembrie 2019 de autorizare a Spaniei și a Franței să aplice o măsură specială de derogare de la articolul 5 din Directiva 2006/112/CE privind sistemul comun al taxei pe valoarea adăugată

30.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 336/281
               
            
         DECIZIA DE PUNERE ÎN APLICARE (UE) 2019/2244 A CONSILIULUI
         din 16 decembrie 2019
         de autorizare a Spaniei și a Franței să aplice o măsură specială de derogare de la articolul 5 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1) primul paragraf,
         având în vedere propunerea Comisiei Europene,
         întrucât:
         
                     (1)
                  
                  
                     Prin scrisoarea înregistrată de Comisie la 23 mai 2019 și, respectiv, la 17 iunie 2019, Franța și, respectiv, Spania au solicitat autorizarea introducerii unei măsuri speciale de derogare de la articolul 5 din Directiva 2006/112/CE în ceea ce privește construirea unei interconexiuni electrice între Gatica (Spania) și Cubnezais (Franța) (denumită în continuare „măsura specială”).
                  
               
                     (2)
                  
                  
                     Prin scrisorile din data de 10 septembrie 2019, Comisia a transmis celorlalte state membre, în temeiul articolului 395 alineatul (2) al doilea paragraf din Directiva 2006/112/CE, cererile înaintate de Spania și de Franța. Prin scrisorile din data de 11 septembrie 2019, Comisia a notificat Spania și Franța că deține toate informațiile pe care le consideră necesare pentru evaluarea cererilor.
                  
               
                     (3)
                  
                  
                     Autoritatea națională de reglementare a pieței energiei electrice din Spania, „Comisión Nacional de los Mercados y la Competencia”, și autoritatea omoloagă din Franța, „Commission de Régulation de l’Énergie”, au semnat, la 22 septembrie 2017, un acord de finanțare a unei interconexiuni a rețelelor de energie electrică din Spania și din Franța prin Golful Biscaya. Construirea acestei interconexiuni a fost încredințată operatorilor de sisteme de transport de energie electrică din Spania și din Franța, respectiv „Red Eléctrica de España” și „Réseau de transport d’Electricité”. Conform respectivului acord, costurile proiectului sunt suportate în mod egal, și anume 50 % de către Spania și 50 % de către Franța.
                  
               
                     (4)
                  
                  
                     Prin intermediul acestei măsuri speciale, interconexiunea electrică dintre Gatica (Spania) și Cubnezais (Franța) urmează să fie considerată ca fiind situată în proporție de 50 % în Spania și 50 % în Franța în ceea ce privește livrările de mărfuri și prestările de servicii, achiziția intracomunitară de mărfuri și importurile de mărfuri destinate lucrărilor de construcție.
                  
               
                     (5)
                  
                  
                     În absența măsurii speciale, ar fi necesar să se stabilească pentru fiecare livrare dacă locul de impozitare este pe teritoriul Spaniei sau pe teritoriul Franței, în conformitate cu principiul teritorialității.
                  
               
                     (6)
                  
                  
                     Pe baza informațiilor furnizate de Spania și de Franța, măsura specială va simplifica procedura de colectare a TVA-ului, iar valoarea totală a veniturilor fiscale ale Spaniei și ale Franței colectate în etapa de consum final va fi afectată doar într-o măsură neglijabilă. Prin urmare, este oportun ca Spania și Franța să fie autorizate să aplice măsura specială.
                  
               
                     (7)
                  
                  
                     Derogarea nu va avea niciun impact asupra resurselor proprii ale Uniunii provenite din TVA,
                  
               ADOPTĂ PREZENTA DECIZIE:
         
            Articolul 1
            Prin derogare de la articolul 5 din Directiva 2006/112/CE, Spania și Franța sunt autorizate să considere că interconexiunea electrică dintre Gatica (Spania) și Cubnezais (Franța) este situată în proporție de 50 % pe teritoriul Spaniei și în proporție de 50 % pe teritoriul Franței în ceea ce privește livrările de mărfuri și prestările de servicii, achizițiile intracomunitare de mărfuri și importurile de mărfuri destinate lucrărilor de construcție a acesteia.
         
         
            Articolul 2
            Prezenta decizie produce efecte de la data notificării.
         
         
            Articolul 3
            Prezenta decizie se adresează Regatului Spaniei și Republicii Franceze.
         
         
            Adoptată la Bruxelles, 16 decembrie 2019.
            
               
                  Pentru Consiliu
               
               
                  Președintele
               
               J. LEPPÄ
            
         
         
            (1)  JO L 347, 11.12.2006, p. 1.